মওদুদ উচ্ছেদ নাকি মুক্ত হলেন? | মতামত | Jugantor
মঙ্গলবার, ২২ আগস্ট ২০১৭
আর্কাইভ
ই-পেপার
ফনেটিক ইউনিজয়
সার্চ

প্রচ্ছদ
আজকের পত্রিকা
প্রথম পাতা
শেষ পাতা
খেলা
খবর
দশ দিগন্ত
শিল্প বাণিজ্য
আনন্দ নগর
একদিন প্রতিদিন
টিউটোরিয়াল
বাতায়ন
বাংলার মুখ
নগর-মহানগর
দৃষ্টিপাত
আইটি বিশ্ব
উত্তরের জনপদ
আবহমান চট্টগ্রাম
রাজধানীর খবর
জাতীয়
আন্তর্জাতিক
সম্পাদকীয়
খেলা
অর্থনীতি
সারাদেশ
বিনোদন
শিক্ষাঙ্গন
পবিত্র হজ
দ্বিতীয় সংস্করণ
বিচ্ছু
আজকের পত্রিকা
প্রথম পাতা
শেষ পাতা
খেলা
খবর
দশ দিগন্ত
শিল্প বাণিজ্য
আনন্দ নগর
একদিন প্রতিদিন
টিউটোরিয়াল
বাতায়ন
বাংলার মুখ
নগর-মহানগর
দৃষ্টিপাত
আইটি বিশ্ব
উত্তরের জনপদ
আবহমান চট্টগ্রাম
রাজধানীর খবর
জাতীয়
আন্তর্জাতিক
সম্পাদকীয়
খেলা
অর্থনীতি
সারা দেশ
বিনোদন
শিক্ষাঙ্গন
পবিত্র হজ
ফিচার
দ্বিতীয় সংস্করণ
বিচ্ছু
নির্বাচনী অঙ্গীকার থেকে সরলেন ট্রাম্প, আফগান যুদ্ধ চলবে       মুসলমানদের তিন তালাকের বিধান অসাংবিধানিক ঘোষণা করেছে ভারতের সুপ্রিম কোর্ট
হোম
মতামত
বদিউর রহমান    |
প্রকাশ : ১৪ জুন, ২০১৭ ০৩:০২:১৯
প্রিন্টঅঅ-অ+
চেতনায় বুদ্বুদ
মওদুদ উচ্ছেদ নাকি মুক্ত হলেন?
পাকিস্তান আমলে রেডিও পাকিস্তানের খবর ও অনুষ্ঠান নিয়ে জনগণ এত বিরক্ত ছিল যে এর অজনপ্রিয়তা নিয়ে একটা কৌতুক প্রচলিত ছিল। এক বাচ্চা কী কারণে যেন রাগ করে কথা বলা বন্ধ করে দিয়েছিল। আত্মীয়স্বজন থেকে শুরু করে ডাক্তার, পণ্ডিত, বিশিষ্টজন কেউ কোনো কৌশলেই তাকে কথা বলাতে পারছিলেন না। মা-বাবা সবাই হতাশ, ছেলে কি বোবা হয়ে গেল নাকি। দু-তিন দিন যাওয়ার পর একজন বলে উঠল, বাচ্চার মুখ থেকে তিনি কথা বের করতে পারবেন। সবাই তো তাজ্জব, বলে কী! হাতি-ঘোড়া গেল তল, গাধা বলে কত জল! ওই ভদ্রলোক ছেলের কানের কাছে মুখ নিয়ে আস্তে আস্তে কী যেন বললেন, আর অমনি ছেলেটি ‘না, না’ বলে চিৎকার করে উঠল। সবাই ভীষণ খুশি, অবশেষে ছেলে যে মুখ খুলেছে! কিন্তু কানে কানে কী হল কথা? ভদ্রলোক বললেন, তেমন কিছুই না, ছেলেটিকে শুধু বললাম, রেডিও পাকিস্তানের অনুষ্ঠান শোনানো হবে তোমাকে। এ হল মহৌষধ। আমার দশা হালে যেন ওই বাচ্চার মতো হল। গত বছর অর্থাৎ ২০১৬ সালের ২৯ এপ্রিল ‘রহমত তুমি আসবে বলে!’ শিরোনামে লেখার পর আমি আর লিখিনি, মাঝে স্বল্প পরিসরে দুটি লেখা ছিল সাক্ষাৎকারভিত্তিক। কিন্তু এখন মওদুদের একটা উক্তি থেকে আমাকেও ওই ছেলেটা হতে হল।
৮ জুন ২০১৭ দৈনিক প্রথম আলোর দ্বিতীয় পৃষ্ঠায় এক উদ্ধৃতিতে দেখলাম, বিএনপি নেতা মওদুদ আহমদ গুলশানের বাড়ি থেকে উচ্ছেদ হওয়ার পর সাংবাদিকদের উদ্দেশে বলেছেন, ‘এখন রাস্তায় শুয়ে থাকা ছাড়া তো উপায় নেই।’ টেলিভিশনে যেন শুনেছিলাম, তিনি (মওদুদ) ফুটপাতে থাকার কথা বলেছিলেন। তিনি এতই গরিব যে তার অবৈধ দখলের বাড়ি থেকে উচ্ছেদের পর ফুটপাত বা রাস্তা ছাড়া তার আর থাকার জায়গা নেই! কোনো এক বনেদি এলাকার ৩৫০০ বর্গফুটের বা কমবেশি ফ্ল্যাটও যেন তার নয়। অন্যদিকে আমাদের মিডিয়াও তার বাড়ি থেকে উচ্ছেদকে এত বেশি ফলাও করে দেখিয়েছে যে, এটা যেন এক বিরাট ঘটনা। হ্যাঁ, খালেদা জিয়ার ক্যান্টনমেন্টের ১৬৮ কাঠার বাড়ি থেকে উচ্ছেদের চেয়ে মওদুদের উচ্ছেদের প্রচার-প্রচারণা কম গুরুত্ব পাবে কেন? খালেদা তিন-তিনবারের প্রধানমন্ত্রী, মওদুদও কম কিসে? জিয়ার আমল থেকে শুরু করে এরশাদ, খালেদা আমলে তিনি কি না ছিলেন? রাষ্ট্রপতি হওয়াটাই তার শুধু বাকি রইল। ক্ষমতার জন্য দল বদলানো কি তার কোনো ব্যাপার ছিল? অবশ্যই নয়। শীর্ষ পর্যায়ের দল-বদলকারী রাজনীতিকদের মধ্যে তিনি হয়তো শীর্ষেই থাকবেন। ৮ জুনের বাংলাদেশ প্রতিদিনের লাল কালির মেইন হেডিং, ‘বাড়ি থেকে মওদুদ উচ্ছেদ’ আমাকে কষ্ট দিয়েছে বটে। আইনি লড়াইয়ে হারার পর অবৈধ দখল থেকে মওদুদের উচ্ছেদ হওয়াটা কি একটা জনপ্রিয় দৈনিকের, যাদের দাবি প্রচারে তারা শীর্ষে, লাল কালির মেইন হেডিং হওয়ার উপযুক্ত? জালিয়াতি যদি আইনে প্রমাণ হয়ে যায় তারপর আর এটার তেমন কী গুরুত্ব থাকে? তবে পত্রিকাটি যদি মওদুদের অবৈধ দখলের ওপর গুরুত্ব দেয়ার জন্য এমন হেডিং করে থাকে, তা ভিন্ন কথা। তারপরও বলব, এমনতর জাল-জালিয়াতির বিষয়ে জনপ্রিয় পত্রিকা হেডিং করতে পারে না, করাটা সমীচীনও নয়। প্রথম আলো, আমি বলব, চতুর্থ পৃষ্ঠায় ‘মওদুদকে বাড়ি ছাড়তে হলো’ শিরোনামে খবরটা দিয়ে ঘটনাটার যথার্থ মূল্যায়ন করেছে। বাংলাদেশ প্রতিদিন মওদুদকে আরও গুরুত্ব দিয়ে ‘চার দশক পর নতুন ঠিকানা’র একটা প্রতিবেদন ছেপেছে। মওদুদকে এত গুরুত্ব দেয়ার কারণ বোধগম্য নয় আমাদের।
আমরা মওদুদের এহেন উচ্ছেদকে একটু বিশ্লেষণ করে দেখতে চাই যে, তিনি কি সত্যিই উচ্ছেদ হলেন, না মুক্ত হলেন। লেখার শিরোনামটা খালেদার ক্যান্টনমেন্টের বাড়ি থেকে উচ্ছেদের পর ২০ নভেম্বর, ২০১০ যুগান্তরে প্রকাশিত আমারই লেখার শিরোনাম থেকে নেয়া। প্রথমে ভেবেছিলাম, শিরোনাম দেব- মওদুদ কি এখন রাস্তায়, না ফুটপাতে! পরে ভাবলাম, তিনি যেহেতু কম গুরুত্বপূর্ণ নেতা নন, সেহেতু লেখার শিরোনামটাও একই রকম থাকুক। দু’জনই উচ্ছেদ হয়েছেন, তবে যথাযথ আইনি প্রক্রিয়ায়। রাজনৈতিক প্রতিহিংসায় এমনটি হয়েছে ভাবা যেতে পারে বটে; কিন্তু সর্বোচ্চ আদালতে হেরে যাওয়ার পর এমনটি ভাবা অমূলক। রাজনৈতিক প্রতিহিংসার প্রশ্নে আমরা বরং ধানমণ্ডি ৬নং রোডে শেখ রেহানাকে বরাদ্দ দেয়া ফ্ল্যাটে খালেদা জিয়ার থানা উদ্বোধনের ঘটনাটা মনে করতে পারি। আরও মনে করতে পারি, শেখ হাসিনা তার প্রথম মেয়াদে জাতির পিতার উত্তরাধিকারীদের নিরাপত্তার জন্য গণভবনকে স্থায়ী আবাসের আইনি ব্যবস্থা করেছিলেন। অবশ্য পরে সেটা বাতিল করা হয়। একইভাবে জিয়া বিমানবন্দরের নাম পরিবর্তনও স্মর্তব্য। আমাদের দেশের সরকারদলীয় আর বিরোধীদলীয় রাজনীতির প্রেক্ষাপটে এটা হয়তো বাস্তবতা যে, নিজ দলের হলে অনেক অন্যায় চোখে পড়েও পড়ে না। মওদুদের বেলায়ও তেমন ঘটে থাকতে পার এ জন্য যে, সরকার/দুদক যদি তার বাড়ি দখলটা না দেখার ‘ভান’ করত, তাহলে তিনি এরশাদ-খালেদা আমলের মতো আলীর (আওয়ামী লীগ) আমলেও বহাল তবিয়তে বাড়িতে থেকে যেতে পারতেন। বড় বড় কথিত রাজনীতিককে কদাচিৎ আদালতের আইনি ব্যবস্থায় আনা হয়। অবশ্য ক্ষমতা হারানোর পর এরশাদকে আইনের আওতায় আনা হলেও দলীয় স্বার্থে আলী-বাজাদ (বাংলাদেশ জাতীয়তাবাদী দল) দু’দলই এরশাদকে রাজনীতির সমীকরণে নিজেদের পক্ষে রাখতে চায়। রাজনীতিতে কে কখন শত্রু আর কে কখন মিত্র তা বলা অন্তত এ দেশে বড়ই কঠিন। ‘তেঁতুল হুজুর’ বলে বলে, বিটিভিতে ‘তেঁতুল হুজুরের’ বক্তব্য গুরুত্বসহকারে প্রচার করে ভোটের রাজনীতিতে আবার ‘তেঁতুল হুজুরের’ সঙ্গে মহব্বত বড্ড দৃষ্টিকটু; কিন্তু গোলাম হোসেন- এ যে রাজনীতি, প্রকৃত অর্থে বাজনীতি অর্থাৎ বাজপাখির নীতি। মওদুদ যদি বিপদ আঁচ করে, যা তিনি নিজেও বোঝেন যে বাড়ির দখল জালিয়াতির মাধ্যমে, অন্তত শেষ রক্ষার জন্য ‘ভায়রা-ভাই’র মাধ্যমে আলীতে যোগ দিতেন, তবে তাকে হয়তো আর রাজনৈতিক প্রতিহিংসার শিকার বলতে হতো না! মওদুদ আলীতে যোগ দিলে কি আলী তাকে নিত না? আমার তো তা মনে হয় না। আলী যদি জামায়াতের সঙ্গে যুগপৎ আন্দোলন করতে পারে, মওদুদকে দলে নিলে কী আর অসুবিধা হবে? আমার মনে হয়, সব সময় ক্ষমতায় থাকতে আগ্রহী মওদুদ এবার ভুল করে আলীতে যোগ দেননি। তিনি হয়তো এখন পস্তাচ্ছেন। এরশাদের সময় তিনি কাজটি করেছেন ঠিক মতোই।
মানুষের চাওয়া-পাওয়ার নাকি শেষ থাকে না। যারা রাজনীতি করে তাদের শেষ চাওয়া সব সময়ে আরও বেশি রাজনৈতিক ক্ষমতা, আরও বড় পদ- উপমন্ত্রী, প্রতিমন্ত্রী আর কতকাল! মন্ত্রী থাকতে থাকতে প্রধানমন্ত্রী না হলে কি চলে? উপ-রাষ্ট্রপতি হলে তেমন মন্দ হয় না। মওদুদ সবই হয়েছেন, কেবল রাষ্ট্রপতি ছাড়া। ভবিষ্যতে সুযোগ এলে সেটিও হয়তো হয়ে যাবেন। এ দিকটা না হয় রাজনৈতিক বলেই আমরা মেনে নিলাম। কিন্তু সম্পদ? সেটা কত চাই? সুশীল রাজনীতিকের কত সম্পদ প্রয়োজন? রয়াল কনকর্ডের বিশাল ফ্ল্যাট কি এক মওদুদের থাকার জন্য যথেষ্ট নয়? এক বিখ্যাত কবি-জামাইয়ের কি আলাদা পরিচিতি নেই? কে খাবে এত সম্পদ? ব্যক্তিগত জীবনে দুই ছেলে হারানো মওদুদ কি একজন বড় দুঃখী মানুষ নন? আমরা তার সে দুঃখের সমব্যথী। কিন্তু তার ‘লোভ’ আমাদের ভালো লাগে না। এক-এগারোর সরকারের আমলে তার অপ্রকাশিত অর্থ নিয়ে কথা উঠলে তিনি বলেছিলেন ‘খাব কী’। ভাবটা যেন তিনি উপোস করে মরে যাবেন। যেমন এবার বললেন ফুটপাতে বা রাস্তায় থাকবেন। ব্যারিস্টার সাহেব কি জালিয়াতির বিষয়টি জানেন না যে, বাড়ির মালিক মারা যাওয়ার পর তার সঙ্গে দালিলিক বিষয় ঘটেছে? ভাইয়ের নামে হলেই কি তিনি পার পেয়ে গেলেন? আচ্ছা, বাড়িটা যদি মওদুদের ভাইয়ের নামে জালিয়াতির মাধ্যমে হয়ে থাকে, তাহলে মওদুদের এত কষ্ট কেন? আমরা তো বরং জালিয়াতির মাধ্যমে বাড়ি দখলের জন্য দায়ীদের বিরুদ্ধে আইনি ব্যবস্থা নেয়া প্রয়োজন বলে মনে করি, শুধু উচ্ছেদই যথেষ্ট নয়। সরকার এই জালিয়াতির জন্য একটা দৃষ্টান্তমূলক শাস্তির ব্যবস্থা করতে পারলে জনগণ খুশিই হবে। তবে শর্ত থাকে যে, আলীর কারও জালিয়াতি থেকে থাকলে তাও আইনের আওতায় সমভাবে বিবেচ্য হতে হবে। সার্বিক বিবেচনায় আমরা মওদুদের বাড়ি থেকে উচ্ছেদকে তার কষ্টের কারণ না ভেবে তার দায়মুক্তি হিসেবে দেখতে চাই।
হ্যাঁ, কেন মওদুদের দায়মুক্তি হিসেবে দেখতে চাই? আল্লাহ মানুষের মধ্যে যে পবিত্র বিবেক দিয়েছেন সে বিবেক পৃথিবীর সর্বশ্রেষ্ঠ আইন। বিবেকের বিচারে যে কোনো দোষী ব্যক্তি বাহ্যিক আইনে দোষী হওয়ার আগে নিজেই নিজের দোষ জানেন, বোঝেন; হয়তো স্বার্থসংশ্লিষ্ট কারণে প্রকাশ্যে তা স্বীকার করেন না। মওদুদও তার বিবেকের অবস্থান জানতেন এবং এখনও জানেন। বিচারে হেরে যাওয়ার আগেই তার বিবেকের অনুশাসন মেনে বাড়ি ছেড়ে দেয়া সর্বোত্তম ছিল। তিনি অনেক বছর তো বাঁচলেন, আর ক’বছর বাঁচবেন, কেন একটা কলঙ্ক নিয়ে তাকে যেতে হবে? রয়াল কনকর্ডের ফ্ল্যাটে থাকার জন্যই বা তার কে থাকবেন? স্ত্রী, কন্যা যদি বিদেশেই থেকে যান, বিশাল ফ্ল্যাটটাও তার অবর্তমানে নিজ স্বজনহারা হয়ে যেতে পারে। অন্যায়ভাবে দখল করা উচ্ছেদের এ বিশাল বাড়ি তখন তার কী কাজে লাগবে? অনেক বিত্তশালী সম্পদের নেশায় পড়ে যান, মওদুদও কি সে নেশায় ছিলেন? যদি তেমনটি হয়ে থাকে, তবে আমরা বলব, উচ্ছেদের মাধ্যমে বরং তিনি ওই নেশামুক্ত হওয়ার একটা সুযোগ পেলেন। পাপবোধ থেকে রেহাই পাওয়া কিন্তু চাট্টিখানি কথা নয়! নোটিশ না দিয়ে উচ্ছেদের বিরুদ্ধে মামলা করা মওদুদের ছেলেমানুষী হয়েছে বলব আমরা। আমার অধিকারের ভিত্তিটিই যদি অবৈধ হয়, তবে সে অবৈধতা থেকে আমাকে কীভাবে সরানো হল সেটি কি আদৌ গুরুত্বপূর্ণ কোনো বিবেচ্য বিষয় হতে পারে? গা-বাঁচানোর জন্য, মুখ-রক্ষার জন্য ছেলেমানুষী সবাইকে মানায় না, মওদুদকে তো অবশ্যই নয়।
ধানমণ্ডি ৭নং রোডের মসজিদে আমার স্বেচ্ছা-অবসরের সপ্তাহ খানেক পর এক ভদ্রলোক বললেন, চেয়ারম্যান সাহেব, চাকরিটা তো ছাড়লেন, সপ্তাহখানেক আগে ছাড়লে আমার পনেরো লাখ টাকা কর দিতে হতো না। বললাম, আপনার কি এতে খুব কষ্ট হচ্ছে? তার সহাস্য জবাব ছিল, না, এখন বেশ হালকা লাগছে, কর না দেয়ার অপরাধবোধ থেকে মুক্ত হয়েছি। মওদুদ সাহেবকেও আমরা তার শুভাকাক্সক্ষী হিসেবে বলতে চাই, স্বেচ্ছায় ছাড়তে কষ্ট হলেও উচ্ছেদে কিন্তু আপনি বেঁচে গেলেন। তাই আমরা বলব, আপনি উচ্ছেদ হননি, মুক্ত হয়েছেন। ফুটপাতে বা রাস্তায় যদি কখনও কপালগুণে থাকতেও হয়, তাহলেও আপনি ‘মুক্ত মানুষ’ হয়েই থাকুন, অযথা ঝামেলা পরিহার করুন। আল্লাহ আপনার-আমাদের সহায় হোন।
লেখক: সাবেক সচিব, এনবিআরের সাবেক চেয়ারম্যান

শীর্ষ খবর
সর্বশেষ খবর
জাতীয়
নায়করাজের মৃত্যুতে রাষ্ট্রপতির শোক
ভেজাল প্যারাসিটামলে ২৮ শিশুর মৃত্যু: স্বাস্থ্যসচিবকে তলব
আন্তর্জাতিক
চালু হচ্ছে ৪০০ কিমি. গতির বুলেট ট্রেন
সিঙ্গাপুরে তেলের ট্যাংকার-মার্কিন যুদ্ধ জাহাজ সংঘর্ষ: নিখোঁজ ১০
রাজনীতি
নায়করাজের মৃত্যুতে খালেদা জিয়ার শোক
সংখ্যালঘুদের জন্য ৩০টি সংরক্ষিত আসন চান এরশাদ
খেলা
পাকিস্তানে ফিরছে আন্তর্জাতিক ক্রিকেট
রাজ্জাকের মৃত্যুতে মুশফিকের শোক
সমাজে কী হচ্ছে, তা আমাদের স্পর্শ করে : প্রধান বিচারপতি
পর্নোগ্রাফির সহজলভ্যতায় বেড়েছে ধর্ষণ
জাতীয় পার্টির দিকে তাকিয়ে আছে জনগণ : এরশাদ
নিজের অবস্থান থেকে সরে গেলেন ট্রাম্প
রাজ্জাককে শ্রদ্ধা জানাতে শহীদ মিনারে জনতার ঢল
নির্বাচনী অঙ্গীকার থেকে সরলেন ট্রাম্প, আফগান যুদ্ধ চলবে
চালু হচ্ছে ৪০০ কিমি. গতির বুলেট ট্রেন
একসঙ্গে তিন তালাক অসাংবিধানিক
সময়ের জনপ্রিয় ৫ স্মার্টফোন
‘নির্বাচন কমিশন কখনো কারও পক্ষ নিয়ে কাজ করে না’
মতামত বিভাগের অারও খবর
মওদুদ উচ্ছেদ নাকি মুক্ত হলেন?
প্রথম পাতা
শেষ পাতা
খবর
নগর-মহানগর
সম্পাদকীয়
দৃষ্টিপাত
বাতায়ন
আইটি বিশ্ব
দশ দিগন্ত
আনন্দ নগর
একদিন প্রতিদিন
খেলা
টিউটোরিয়াল
স্বজন সমাবেশ
শিল্প বাণিজ্য
উত্তরের জনপদ
আবহমান চট্টগ্রাম
বাংলার মুখ
শোক সংবাদ
দ্বিতীয় সংস্করণ
RSS Feed
Mobile App
ভারপ্রাপ্ত সম্পাদক : সাইফুল আলম, প্রকাশক : সালমা ইসলাম
প্রকাশক কর্তৃক ক-২৪৪ প্রগতি সরণি, কুড়িল (বিশ্বরোড), বারিধারা, ঢাকা-১২২৯ থেকে প্রকাশিত এবং যমুনা প্রিন্টিং এন্ড পাবলিশিং লিঃ থেকে মুদ্রিত।
পিএবিএক্স : ৮৪১৯২১১-৫, রিপোর্টিং : ৮৪১৯২২৮, বিজ্ঞাপন : ৮৪১৯২১৬, ফ্যাক্স : ৮৪১৯২১৭, সার্কুলেশন : ৮৪১৯২২৯। ফ্যাক্স : ৮৪১৯২১৮, ৮৪১৯২১৯, ৮৪১৯২২০
E-mail: jugantor.mail@gmail.com
Design and Developed by
উপরে
শিরোনাম :
সমাজে কী হচ্ছে, তা আমাদের স্পর্শ করে : প্রধান বিচারপতি       পর্নোগ্রাফির সহজলভ্যতায় বেড়েছে ধর্ষণ       জাতীয় পার্টির দিকে তাকিয়ে আছে জনগণ : এরশাদ       নিজের অবস্থান থেকে সরে গেলেন ট্রাম্প       একসঙ্গে তিন তালাক অসাংবিধানিক